NARIADENIE KOMISIE (ES) č. 182/2008
z 28. februára 2008,
ktorým sa mení a dopĺňa nariadenie (ES) č. 1146/2007, ktorým sa prijíma plán prideľovania prostriedkov, ktoré sa v rozpočtovom roku 2008 majú vyúčtovať členským štátom na dodávku potravín z intervenčných zásob v prospech najodkázanejších osôb v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä jeho článok 43 písm. g),
keďže:
(1)
Vzhľadom na výrazný nárast cien potravín v druhej polovici roka 2007 boli finančné zdroje k dispozícii členským štátom na ročný plán distribúcie v roku 2008 v konečnom rozpočte vyššie ako zdroje plánované v nariadení Komisie (ES) č. 1146/2007 (2). Tieto zdroje, ktoré sú teraz k dispozícii, by sa mali prideliť členským štátom na základe ich žiadostí a potrieb oznámených podľa článku 1 ods. 1 a 2 nariadenia Komisie (EHS) č. 3149/92 z 29. októbra 1992, ktorým sa stanovujú podrobné vykonávacie pravidlá pre dodávky potravín z intervenčných zásob v prospech najodkázanejších osôb v Spoločenstve (3).
(2)
Nariadenie (ES) č. 1146/2007 by sa preto malo zodpovedajúcim spôsobom zmeniť a doplniť.
(3)
Riadiaci výbor pre spoločnú organizáciu poľnohospodárskych trhov neposkytol svoje stanovisko v lehote stanovenej jeho predsedom,
PRIJALA TOTO NARIADENIE:
Článok 1
Prílohy k nariadeniu (ES) č. 1146/2007 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. februára 2008